Na temelju članka 22., stavka 8. Zakona o odgoju i obrazovanju u osnovnoj i srednjoj školi („Narodne novine“ 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14 i 7/17), članka 9. Pravilnika o elementima i kriterijima za izbor kandidata za upis u I. razred srednje škole („Narodne novine“ 49/15, 109/16 i 47/17) i članka 28., točke 3. alineje 9. Statuta Gimnazije Tituša Brezovačkog od 22. srpnja 2015. godine, Školski odbor na 10. sjednici održanoj 31. siječnja 2018. godine donosi

**PRAVILNIK O PROVOĐENJU POSEBNIH PROVJERA ZNANJA ZA**

**UPIS KANDIDATA U I. RAZRED**

**GIMNAZIJE TITUŠA BREZOVAČKOG**

*Predmet*

Članak 1.

(1) Ovim Pravilnikom uređuje se način provjere posebnih znanja kandidata povodom upisa u I. razred programa opće gimnazije u Gimnaziji Tituša Brezovačkog (dalje: Škola).

(2) Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškome ili ženskome rodu, obuhvaćaju na jednak način i muški i ženski rod.

*Suglasnost Ministarstva za provedbu provjere*

Članak 2.

Škola je dužna najkasnije do kraja prvoga polugodišta tekuće školske godine od Ministarstva znanosti i obrazovanje (dalje: Ministarstvo) ishoditi suglasnost za provedbu provjere iz posebnih znanja u narednoj školskoj godini.

*Odnos prema drugim propisima*

Članak 3.

(1) Elemente i kriterije za izbor kandidata za upis u prvi razred srednje škole propisuje ministar Pravilnikom o elementima i kriterijima za izbor kandidata za upis u I. razred srednje škole.

(2) Prijava i upis u I. razred programa opće gimnazije provode se putem Nacionalnog informacijskog sustava prijava i upisa u srednje škole (dalje: NISpuSŠ) na mrežnoj stranici www.upisi.hr.

(3) Pravo upisa u I. razred imaju svi kandidati nakon završenog osnovnog obrazovanja pod jednakim uvjetima, u okviru broja utvrđenog odukom o upisu Ministarstva znanosti i obrazovanja (dalje: Ministarstvo).

*Uvjet za pristup provjeri*

Članak 4.

(1) Kandidat može pristupiti provjeri ako zadovoljava minimalni bodovni prag potreban za prijavu u NISpuSŠ sustavu.

(2) Bodovni prag definira Nastavničko vijeće Škole u tekućoj školskoj godini za narednu školsku godinu.

(3) Provjeri znanja nisu dužni pristupiti kandidati koji ostvaruju pravo na izravan upis na temelju osvojenog 1., 2. ili 3. mjesta na državnim/međunarodnim natjecanjima iz nastavnih predmeta čije se zaključne ocjene posebno boduju.

(4) Kandidati s teškoćama u razvoju pristupaju provjeri posebnih znanja u ranijem roku koji će biti objavljen u natječaju za upis.

*Sadržaj provjere*

Članak 5.

(1) Provjera posebnih znanja obuhvaća provjeru iz nastavnih predmeta matematike i hrvatskog jezika.

(2) Provjera iz nastavnog predmeta matematike obuhvaća Nastavni planu i programu za osnovnu školu i ispituje kompetencije iz područja: brojevi, algebra, geometrija, statistika i vjerojatnost (računske operacije s realnim brojevima; odnosi među brojevima, omjeri i postotci; operacije s algebarskim izrazima; proporcionalnost i obrnuta proporcionalnost, linearna funkcija; linearne jednadžbe i sustavi; ravninska i prostorna geometrija; mjerenje u geometriji; koordinatni sustav u ravnini; prikazivanje i analiza podataka; vjerojatnost slučajnog događaja).

(3) Provjera iz nastavnog predmeta hrvatski jezik obuhvaća Nastavni planu i programu za osnovnu školu i ispituje kompetencije iz područja: pravopis, promjenjive i nepromjenjive vrste riječi, glasovne promjene, gramatičko ustrojstvo rečenice, vrste rečenica, nezavisnosložene rečenice, zavisnosložene rečenice, teorija književnosti (vrste rima, stilska izražajna sredstva...).

(4) Tipski zadaci iz hrvatskog jezika i matematike biti će objavljeni na web stranici Škole najkasnije 90 dana prije pisanja provjere.

(5) Provjeru posebnih znanja kandidata provodi povjerenstvo koje imenuje ravnatelj.

*Bodovanje*

Članak 6.

(1) Na temelju provjere posebnih znanja kandidat može ostvariti najviše 5 bodova koji se izražavaju na dvije decimale.

(2) Maksimalni broj bodova na ispitu je 500, odnosno 250 bodova iz matematike i 250 bodova iz hrvatskog jezika.

(3) Jedan bod na ispitu iznosi 0,01 bodova na ljestvici za upis.

(4) Provjera posebnih znanja nije eliminacijska.

*Provođenje ispita*

Članak 7.

(1) Provjera posebnih znanja sastoji se od pisanog ispita u trajanju od 60 minuta.

(2) Na početku pisane provjere učenik na poseban listić upisuje ime i prezime, datum rođenja i zaporku. Listić s podacima učenik zatvara u posebnu omotnicu.

(3) Učenik na ispitne materijale upisuje samo svoju zaporku.

(4) Zaporka se sastoji od kombinacije tri znamenke i pet slova napisanih zajedno.

(5) Ispit se piše kemijskom olovkom plave ili crne boje.

(6) Za vrijeme pisanja ispita nije dopuštena uporaba džepnog računala. Učenici smiju imati ravnalo, trokute, grafitnu olovku i gumicu.

*Objava rezultata*

Članak 8.

(1) Rezultati provjere posebnih znanja biti će objavljeni nakon obavljene provjere pod zaporkom na mrežnoj stranici Škole.

(2) Uvid u svoj pisani ispit učenik može ostvariti nakon objave rezultata.

(3) Bodovi koje kandidati ostvare bit će uneseni u NISpuSŠ gdje će se vidjeti konačna ljestvica poretka.

*Završne odredbe*

Članak 9.

Ovaj Pravilnik stupa na snagu danom donošenja te se objavljuje na oglasnoj ploči i mrežnoj stranici Škole.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| KLASA: 602-03/18-07-1/01  URBROJ: 251-288-18-1  Zagreb, 31. siječnja 2018.   |  |  |  | | --- | --- | --- | | RAVNATELJ: |  | PREDSJEDNICA ŠKOLSKOG ODBORA:: | |  | **M.P.** |  | | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |  | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |